**תא מעבר**

על תערוכתו החדשה של אבי איפרגן בגלריה השיתופית בקיבוץ כברי.

אבי איפרגן מוליך את האוביקט לרובד נזירי מצומצם המדגיש את שלד המחשבה דווקא. בהתערבות קפדנית, מינורית, הוא מקלף את האוביקט ואת המושג, חושף את המהות הפנימית של האוביקט , כפי שפועל במרחב המחשבה שלו. כאסוציאציה פואטית, כדימוי, כפארדיגמה, כקוד במערכת.

באמצעים מדודים, רעיוניים ביסודם, הוא יוצר התקה של האוביקט ממעמדו התעשייתי, המסחרי, למחוזות קונצפטואליים, פואטיים. מצביע על היותו סימן במערכת קונטקסטואלית רחבה של הקשרים וקישורים, של אינדקס, ומיפוי הפוטנציאל הפיסולי הגלום בחפץ.

מטריה שחורה גברית, מחודדת קצה המעלה אסוציאציות אורבניות אירופאיות, שיכולה לתפקד ככלי נשק בסרט בלשי או ככלי אלים, מוסטת ממעמדה התקף, מקולפת ממעטפת הבד השחור עד חצי גובהה, כפרח רוע, שדוף, שפוך, הפוך, חושפת את שילדת הברזל שלה כמעין חיישנים דוקרניים, צלחת רדאר, או עלי כותרת ללא גוף.

5 מטריות קטומות ידית מחוברות יחד ופתוחות כפרח פעור, סובבות על ציר באמצעות מנוע,יוצרות דימוי מכאני פארודי המתחקה אחר אופני הייצוג של סחורה למכירה, מפתה, ובלתי מושגת.

מכונות מחשבה, ספק יצרניות, אבסורדיות, חוזרות כמוטיב בעבודותיו של אבי איפרגן, מכונות שבאופן פרדוכסלי אינן מייצרות אובייקטים, אלא חושפות את מנגנוני המחשבה והייצוג ומערערות על האובייקט מיסודו. מנגנונים מכאניים הלקוחים מאסטרטגיות של קפיטליזם מותקים למקומות אחרים ומקפלים בתוכם פוטנציאל לשיבוש ומניפולציה.

מערכת היפוכים, בין אריזה קיפול ופרימה. בין פנים וחוץ. בין חלל פנימי ומעטפת יוצרת הזרה ופואטיקה שבורה. פואטיקה של התנגדות והיפוך. כספת שמייצרת קירות חלולים, מבטלת את גבולות האוביקט ופורמת את החלל הפנימי הסודי, המגונן והעוברי ברמה האלכימית. האוביקט המוגן הופך דווקא לחלל מעבר. אוביקט ללא קירות, חשוף ואוורירי, לא מוגדר, בניגוד לדימוי המקורי האיקוני וההרמטי.

אוביקטים נוספים בתערוכה יוצרים המשכיות ושרשור רעיוני. הגדלה בקלקר וצביעה בשחור מבריק את החוד של קצה הקונסטרוקציה של המטרייה. גליל מדבקות בתוך קופסה שקופה והגדלה של מדבקה עם הכיתוב בערבית : תוצרת ישראל. אוביקטים מקוטעים ומרומזים מדגישים את רצף התנועה הפוטנציאלית בחלל.

מטרייה עטופה בפלנלית החוסמת את המבט וכמו מאפסת את המנעד הויזואלי של האוביקט. כולאת אותו ומייצרת נוכחות מטרידה הלוכדת מימד פוליטי סמוי.

רצף התנועה בין האוביקטים, הקיטוע והרווח שביניהם מייצר מערכת נגטיבית הנעה בין מכאניות לפיוט קיומי.

אתי אברגיל

2015